Troskie-Herbst-baba: ‘Nog baie stukke van die legkaart kort’Die foto van Jayden Ben is op die begrafnisbrief gebruik. “Ons wil weet. Ons weier om te aanvaar ŉ gesonde babatjie kan net doodgaan. Dit is iets waarvoor ons sewe jaar gebid het, maar vir net ses dae gehad het.” ŉ Forensiese patoloog het beslis Tereza Troskie-Herbst, voormalige Mev. Suid-Afrika en haar man, Bennie Herbst, se babaseuntjie, Jayden Ben, se lykie hoef nie opgegrawe te word nie. “Ons kind kan nou in vrede rus en ons kan sy laaste rusplekke mooimaak,” het Troskie-Herbst Woensdag aan Maroela Media gesê. “Hoewel ons verlig is daaroor dat ons seuntjie se lyk nie opgegrawe gaan word nie, soek ons steeds antwoorde oor wat tot sy dood gelei het. Ons is baie bly die geregtelike doodsondersoek het begin, want dit het my en my man as verdagtes uitgesluit.” Tereza en Bennie op hul troudag. Jayden Ben is op 26 Julie gebore en is ses dae later in die vroeë oggendure van 1 Augustus oorlede. Hy is deur ŉ surrogaatma gedra nadat Troskie-Herbst se baarmoeder in 2014 weens kanker verwyder moes word. Troskie-Herbst het Jayden Ben melk gegee die aand voor sy dood toe sy gesien het bloed kom by sy neusie uit. Tereza en Bennie het met Jayden Ben na die Mediclinic Bloemfontein gehaas, maar hy is kort daarna dood. Bloed het vermoedelik in Jayden se longe beland en sy dood veroorsaak. Volgens Troskie-Herbst het die forensiese patoloog bevind die oorsaak van Jayden Ben se dood sal nie gevind word deur se lykie op te grawe nie, maar moet daar nou elders vir antwoorde gesoek word. “Daar gaan nou na die tydperk van die swangerskap gekyk word, die week voor sy geboorte en die dag wat hy gebore is. Daar kort nog baie stukkies van die legkaart wat gevind moet word.” Volgens Troskie-Herbst wil hulle onder andere uitvind of daar tydens die swangerskap dalk iets met die surrogaatma gebeur het. “Ons weet nog steeds nie wat met Jayden gebeur het nie. Hy was ŉ pragtige gesonde babatjie wat net weg is. Ons kan net afsluiting kry as ons weet.”